Benny Engelbrecht (S), 2023-05-11:
Tak, formand.
Tak til Dansk Folkeparti for med dette beslutningsforslag at give os lejlighed til at debattere emnet.
Det er sammensat af flere delelementer, og jeg er bevidst om, at vi skal tage stilling til den samlede pakke, men jeg ønsker i første omgang lige at behandle elementerne hver for sig.
Med forslaget foreslår Dansk Folkeparti bl.a., at der i forbindelse med finansloven offentliggøres en samlet liste over bevillinger til ngo'er, og jeg kan se, at blandt andre hr. Morten Messerschmidt fra Dansk Folkeparti tidligere har haft interesse i netop sådan en liste, og at hr. Morten Messerschmidt i den forbindelse ad flere omgange har bedt Finansministeriet om at udarbejde en sådan, som så efterfølgende er blevet leveret, og som man i dag kan finde offentligt tilgængeligt på Folketingets hjemmeside, og det er i øvrigt et ganske digert lille værk, som bliver udarbejdet i den forbindelse.
Det er jo egentlig ganske fornuftigt og ganske nyttigt at have sådan en åbenhed.
Jeg er godt klar over, at man kan bore ned i finansloven og læse det, hvis man går ned i de enkelte paragraffer og prøver at botanisere i det.
Men sådan en oversigt gør det mere forståeligt, og derfor kan jeg også godt se formålet med at få skabt sådan et overblik.
Jeg kan imidlertid ikke se behovet for, at vi skulle lovgive for at sikre det.
Intentionen fejler egentlig ikke noget.
Efter min mening er det bare lidt overdrevet, at vi skal behandle det i Folketingssalen.
Derfor opfordrer Socialdemokratiet i stedet for til, at vi i regi af Finansudvalget gør det til en fast praksis, at Finansudvalget efter indgåelse af en aftale om en finanslov sender en forespørgsel til Finansministeriet om at få sådan en liste udarbejdet og offentliggjort.
Der er en tilsvarende fast praksis, når det handler om at forespørge om en oversigt over gældende forlig.
Med beslutningsforslaget foreslår Dansk Folkeparti også, at hvert parti kan fordele en andel af finanslovens bevillinger til ngo'er svarende til den andel af mandater, partiet besidder i Folketinget.
I Socialdemokratiet mener vi, at man har nogle gode demokratiske praksisser og processer for, hvordan man forhandler her i Folketinget, og jeg betragter det faktisk ovenikøbet som ganske rimeligt, at det er de partier, som er med til at tage ansvar ved at træde ind i forhandlingerne, og som er villige til at indgå et kompromis, der også efterfølgende er med til at dele ud af bevillingerne.
Men lad os bare kort forestille os en situation, hvor Dansk Folkepartis forslag havde gjort sig gældende under de finanslovsforhandlinger, som netop er afsluttet.
Så kan man tænke: Hvad ville konsekvenserne have været af det?
Ja, det ville bl.a. have betydet, at partier som f.eks. Det Konservative Folkeparti, Nye Borgerlige og Danmarksdemokraterne skulle have haft glæden af at uddele midler, uden at partierne i øvrigt havde taget ansvar for finansloven, og det ville så samtidig have fået den konsekvens, at Dansk Folkeparti, som jo satte sig ved forhandlingsbordet og bidrog konstruktivt – og tak for det – og blev en del af finanslovsaftalen, i givet fald ikke ville have haft lige så stor indflydelse på de midler, der blev afsat i finansloven.
Om det er demokratisk, kan jo altid diskuteres, men det er næppe rimeligt.
Jeg er af samme holdning, når det kommer til at lovgive om et loft for bevillingerne.
Jeg mener helt oprigtigt, at den eksisterende praksis fungerer ganske godt.
Jeg synes, det er mest rimeligt, at det er de partier, som indgår i forhandlingerne, som også er med til at beslutte, hvor mange penge der skal uddeles, uden yderligere begrænsninger.
Det er helt standard og praksis, og jeg kan ikke umiddelbart se en grund til, at den praksis skal ændres, hvad angår uddeling af bevillinger til ngo'er.
Når jeg nu har behandlet de enkelte dele hver for sig, er det tid til at summere op.
Konklusion på det er, at vi afviser forslaget, men at vi vil opfordre til, at vi i Finansudvalget drøfter muligheden for at indføre den her faste praksis om at bede Finansministeriet om at udarbejde den oversigt, som omtales i beslutningsforslaget.